Απόφαση αριθ. 2046/2002/ΕΚ του Ευρωπαϊκού Κοινοβουλίου και του Συμβουλίου

της 21ης Οκτωβρίου 2002

για την τροποποίηση της απόφασης αριθ. 1719/1999/ΕΚ σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 56 παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αφού ζητήθηκε η γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Βασικός στόχος της απόφασης αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου(4) είναι η λήψη, από την Κοινότητα σε συνεργασία με τα κράτη μέλη, των αναγκαίων μέτρων για την εγκατάσταση λειτουργικών, διαλειτουργικών, διευρωπαϊκών τηλεματικών δικτύων μεταξύ διοικήσεων των κρατών μελών και των κοινοτικών θεσμικών οργάνων, τα οποία θα καθιστούν δυνατή την αποδοτική, αποτελεσματική και ασφαλή ανταλλαγή πληροφοριών με σκοπό τη στήριξη της εγκαθίδρυσης της οικονομικής και νομισματικής ένωσης, της εφαρμογής των κοινοτικών πολιτικών καθώς και της κοινοτικής διαδικασίας λήψης αποφάσεων.

(2) Πρέπει να δοθεί προτεραιότητα σε σχέδια τα οποία ενισχύουν την οικονομική βιωσιμότητα των δημόσιων διοικήσεων, των θεσμικών οργάνων της Ευρωπαϊκής Κοινότητας, των κρατών μελών και των περιφερειών και τα οποία, διά μέσου της εγκατάστασης ή της ενίσχυσης τομεακών δικτύων, συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως όσον αφορά την κυβέρνηση σε απευθείας σύνδεση, που αποβλέπει στο όφελος των εθνικών κοινοβουλίων, των πολιτών και των επιχειρήσεων και σε άλλες πρωτοβουλίες που αποσκοπούν στη βελτίωση της διαφάνειας των δραστηριοτήτων των κοινοτικών θεσμικών οργάνων όπως απαιτεί το άρθρο 255 της συνθήκης και ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής(5).

(3) Πρέπει να ληφθούν δεόντως υπόψη οι συστάσεις που περιέχονται στη δήλωση που εξεδόθη στη διάσκεψη υπουργών σχετικά με την ηλεκτρονική διακυβέρνηση με τίτλο "Από την πολιτική στην πράξη", η οποία πραγματοποιήθηκε στις Βρυξέλλες στις 29-30 Νοεμβρίου 2001, καθώς και τα συμπεράσματα της διάσκεψης με τίτλο "Η ηλεκτρονική διακυβέρνηση στην υπηρεσία των πολιτών και των επιχειρήσεων της Ευρώπης - τί απαιτείται σε ευρωπαϊκό επίπεδο", η οποία διοργανώθηκε από κοινού από την προεδρία του Συμβουλίου και την Επιτροπή (IDA) στη Στοκχόλμη/Sandhamn στις 13-14 Ιουνίου 2001.

(4) Κατά τον προγραμματισμό και την υλοποίηση νέων δικτύων, είναι κεφαλαιώδες να εξασφαλίζεται στενή συνεργασία μεταξύ των κρατών μελών, της Επιτροπής και, όπου αρμόζει, των άλλων κοινοτικών θεσμικών οργάνων.

(5) Κατά τον προγραμματισμό και την υλοποίηση νέων δικτύων, είναι κεφαλαιώδες να αναλύεται και αξιολογείται η οργανωτική ανάπτυξη και η αναδιάρθρωση των διαδικασιών εργασίας που συνδέονται με το δίκτυο ή τα δίκτυα που πρόκειται να δημιουργηθούν βάσει του σχεδίου.

(6) Για λόγους ασφάλειας του δικαίου είναι σκόπιμο να προβλέπεται ρητά η δυνατότητα αναθεώρησης του τμήματος του προγράμματος εργασιών IDA που αφορά την εκτέλεση της απόφασης αριθ. 1719/1999/ΕΚ κατά το έτος αναφοράς. Για την εκτέλεση των κοινοτικών δράσεων που εκτίθενται στα άρθρα 3 έως 6 της απόφασης αριθ. 1719/1999/ΕΚ πρέπει να διευκρινιστεί ότι οι προτάσεις για τυχόν αύξηση των ανά σχέδιο γραμμών του προϋπολογισμού κατά περισσότερο από 250000 ευρώ κατά τη διάρκεια ενός έτους υπόκεινται στη διαδικασία επιτροπής που αναφέρεται στην εν λόγω απόφαση.

(7) Έπειτα από το ενδιαφέρον που εξέφρασαν η Μάλτα και η Τουρκία, το πρόγραμμα IDA μπορεί να ανοιχτεί στη συμμετοχή των χωρών αυτών σε σχέδια κοινού ενδιαφέροντος. Πριν από το άνοιγμα του προγράμματος IDA στην πλήρη συμμετοχή όλων των υποψήφιων χωρών, πρέπει να διευκολυνθεί η δυνατότητα για τις εν λόγω χώρες να χρησιμοποιούν με δικά τους έξοδα τις υπηρεσίες γενικής χρήσης του IDA, προκειμένου να εφαρμοσθεί μια κοινοτική πολιτική. Η δυνατότητα αυτή πρέπει επίσης να παρασχεθεί σε άλλες τρίτες χώρες, υπό τους ίδιους όρους.

(8) Προκειμένου να αυξηθεί η ευελιξία όσον αφορά τη διάθεση των κονδυλίων του ετήσιου προϋπολογισμού, πρέπει να καθοριστεί ποσό δημοσιονομικής αναφοράς για την εκτέλεση της κοινοτικής δράσης δυνάμει της απόφασης αριθ. 1719/1999/ΕΚ για την περίοδο 2002-2004. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

(9) Η εφαρμογή δικτύων τα οποία διευκολύνουν τη συνεργασία μεταξύ των δικαστικών αρχών, πρέπει εν γένει να θεωρείται σχέδιο κοινού ενδιαφέροντος στο πλαίσιο του προγράμματος IDA.

(10) Τα τηλεματικά δίκτυα στον τομέα της εκπαίδευσης, ιδίως για την ανταλλαγή πληροφοριών σχετικά με θέματα περιεχομένου σε ανοικτά δίκτυα και την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(11) Τα δίκτυα τηλεματικής στον τομέα της προστασίας της δημόσιας υγείας για την υποστήριξη της ανταλλαγής πληροφοριών μεταξύ κρατών μελών πρέπει να θεωρούνται έργα κοινού ενδιαφέροντος στο πλαίσιο του προγράμματος ΙDA.

(12) Τα τηλεματικά δίκτυα που συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο για την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(13) Τα τηλεματικά δίκτυα για την πολιτική μετανάστευσης, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση των διαδικασιών πληροφόρησης και διαβούλευσης, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(14) Τα αναγκαία μέτρα για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(15) Η απόφαση αριθ. 1719/1999/ΕΚ πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1719/1999/ΕΚ τροποποιείται ως εξής:

1. Στο άρθρο 1 παράγραφος 1 προστίθεται το ακόλουθο στοιχείο:

"γ) όπου αρμόζει, τον προσδιορισμό και την ανάπτυξη πανευρωπαϊκών υπηρεσιών ηλεκτρονικής διακυβέρνησης για τους πολίτες και τις επιχειρήσεις, καθώς και άλλων σχετικών υπηρεσιών ηλεκτρονικής διακυβέρνησης που θα χρησιμοποιούνται σύμφωνα με τις προτεραιότητες που ορίζονται στο άρθρο 4."

2. Στο άρθρο 4 προστίθεται το ακόλουθο στοιχείο:

"η) συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο σχετικά με την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων."

3. Στο άρθρο 5 παράγραφος 4 προστίθεται το ακόλουθο στοιχείο:

"αα) περιγραφή της προγραμματιζόμενης οργανωτικής ανάπτυξης και της αναδιάρθρωσης των διαδικασιών εργασίας που συνδέονται με το δίκτυο ή τα δίκτυα που πρόκειται να δημιουργηθούν βάσει του σχεδίου."

4. Στο άρθρο 7, οι παράγραφοι 2, 3 και 4, αντικαθίστανται από το ακόλουθο κείμενο:

"2. Η διαδικασία που αναφέρεται στο άρθρο 8 παράγραφος 2 εφαρμόζεται όσον αφορά την έγκριση, με βάση τη συμμόρφωσή του προς τις προτεραιότητες που εκτίθενται στο άρθρο 4 και τις αρχές που ορίζονται στο άρθρο 5, του τμήματος του προγράμματος εργασιών IDA του σχετικού με την εκτέλεση της παρούσας απόφασης, το οποίο καταρτίζεται ετησίως από την Επιτροπή και το οποίο δύναται να αναθεωρηθεί κατά το έτος αναφοράς. Το πρόγραμμα εργασιών IDA πρέπει να περιλαμβάνει:

- κατανομή των παρελθουσών δαπανών ανά σχέδιο για το (τα) προηγούμενο(-α) έτος(-η),

- εκτίμηση των μελλοντικών δαπανών που πρέπει να χρηματοδοτηθούν από την Κοινότητα και τα κράτη μέλη,

- σύντομη αναφορά των αποτελεσμάτων και των υπηρεσιών που έχουν προκύψει από τις παρελθούσες δαπάνες.

3. Η διαδικασία που αναφέρεται στο άρθρο 8 παράγραφος 2 εφαρμόζεται όσον αφορά την έγκριση, με βάση τη συμμόρφωση προς τις αρχές που ορίζονται στο άρθρο 5, της προκαταρκτικής έκθεσης και του συνολικού σχεδίου εκτέλεσης κάθε σχεδίου IDA στο τέλος του σταδίου της μελέτης εφικτότητας και στο τέλος του σταδίου της ανάπτυξης και επικύρωσης, καθώς και την έγκριση οποιωνδήποτε μεταγενέστερων σημαντικών τροποποιήσεων του προαναφερθέντος σχεδίου εκτέλεσης.

4. Η διαδικασία που αναφέρεται στο άρθρο 8 παράγραφος 2 εφαρμόζεται για την έγκριση, με βάση τη συμμόρφωση προς τις προτεραιότητες που ορίζονται στο άρθρο 4 και τις αρχές που προβλέπονται στα άρθρα 5 και 6, της κατανομής ανά σχέδιο των ετήσιων δημοσιονομικών δαπανών δυνάμει της παρούσας απόφασης. Στη διαδικασία αυτή υπόκεινται και όλες οι προτάσεις αύξησης των ανά σχέδιο γραμμών του προϋπολογισμού κατά τη διάρκεια ενός έτους κατά περισσότερο από 250000 ευρώ."

5. Το άρθρο 8 αντικαθίσταται από το ακόλουθο κείμενο:

"Άρθρο 8

Επιτροπή

1. Η Επιτροπή επικουρείται από μια επιτροπή καλούμενη επιτροπή τηλεματικής μεταξύ διοικήσεων (TAC), η οποία αποτελείται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ του Συμβουλίου(7), τηρουμένου του άρθρου 8 αυτής.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

3. H TAC θεσπίζει τον εσωτερικό κανονισμό της.

4. Η Επιτροπή υποβάλλει στην TAC ετήσια έκθεση εφαρμογής της παρούσας απόφασης."

6. Το άρθρο 10 αντικαθίσταται από το ακόλουθο κείμενο:

"Άρθρο 10

Επέκταση στον ΕΟΧ και στις συνδεδεμένες χώρες

1. Το πρόγραμμα IDA μπορεί να επεκταθεί, στο πλαίσιο των αντίστοιχων συμφωνιών τους με την Ευρωπαϊκή Κοινότητα, στις χώρες του Ευρωπαϊκού Οικονομικού Χώρου και στις συνδεδεμένες χώρες της κεντρικής και ανατολικής Ευρώπης, στην Κύπρο, στη Μάλτα και στην Τουρκία, για σχέδια κοινού ενδιαφέροντος τα οποία είναι συναφή προς τις εν λόγω συμφωνίες.

2. Κατά την εκτέλεση των σχεδίων, ενθαρρύνεται η συνεργασία με τρίτες χώρες και διεθνείς οργανισμούς ή φορείς, ανάλογα με την περίπτωση.

3. Πριν από το άνοιγμα του προγράμματος IDA στην πλήρη συμμετοχή των συνδεδεμένων χωρών της κεντρικής και ανατολικής Ευρώπης, της Κύπρου, της Μάλτας και της Τουρκίας, οι χώρες αυτές δύνανται να χρησιμοποιούν με δικά τους έξοδα τις υπηρεσίες γενικής χρήσης του IDA, προκειμένου να εφαρμοσθεί μια κοινοτική πολιτική.

4. Άλλες τρίτες χώρες δύνανται επίσης να χρησιμοποιούν με δικά τους έξοδα τις υπηρεσίες γενικής χρήσης του IDA προκειμένου να εφαρμοσθεί μια κοινοτική πολιτική."

7. Το άρθρο 12 αντικαθίσταται από το ακόλουθο κείμενο:

"Άρθρο 12

Ποσό δημοσιονομικής αναφοράς

1. Το ποσό δημοσιονομικής αναφοράς για την εκτέλεση της κοινοτικής δράσης δυνάμει της παρούσας απόφασης για την περίοδο 2002-2004 καθορίζεται σε 39,8 εκατομμύρια ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών."

8. Το παράρτημα τροποποιείται ως εξής:

α) Το ακόλουθο σημείο 6 προστίθεται στο τμήμα A:

"6. Εφαρμογή δικτύων τα οποία διευκολύνουν τη συνεργασία μεταξύ δικαστικών αρχών."

β) στο τμήμα B, το σημείο 10 αντικαθίσταται από το ακόλουθο κείμενο:

"10. Τηλεματικά δίκτυα στους τομείς της εκπαίδευσης και του πολιτισμού, της ενημέρωσης, της επικοινωνίας και των οπτικοακουστικών μέσων, ιδίως για την ανταλλαγή πληροφοριών σχετικά με θέματα περιεχομένου σε ανοικτά δίκτυα, την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης."

γ) στο τμήμα Β, το σημείο 12 αντικαθίσταται από το ακόλουθο κείμενο:

"12. Τηλεματικά δίκτυα στους τομείς του τουρισμού, του περιβάλλοντος, της προστασίας του καταναλωτή και της προστασίας της δημόσιας υγείας για την υποστήριξη της ανταλλαγής πληροφοριών μεταξύ κρατών μελών."

δ) στο τμήμα B προστίθενται τα ακόλουθα σημεία:

"13. Τηλεματικά δίκτυα που συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο για την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων.

14. Τηλεματικά δίκτυα για την πολιτική μετανάστευσης, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση των διαδικασιών πληροφόρησης και διαβούλευσης."

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

Λουξεμβούργο, 21 Οκτωβρίου 2002.

Για το Ευρωπαϊκό Κοινοβούλιο

Ο Πρόεδρος

P. Cox

Για το Συμβούλιο

Ο Πρόεδρος

P. S. Møller

(1) ΕΕ C 332 Ε της 27.11.2001, σ. 287.

(2) ΕΕ C 80 της 3.4.2002, σ. 21.

(3) Γνώμη του Ευρωπαϊκού Κοινοβουλίου της 11ης Ιουνίου 2002 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 22ας Σεπτεμβρίου 2002.

(4) ΕΕ L 203 της 3.8.1999, σ. 1.

(5) ΕΕ L 145 της 31.5.2001, σ. 43.

(6) ΕΕ L 184 της 17.7.1999, σ. 23.

(7) ΕΕ L 184 της 17.7.1999, σ. 23.